CELEX: 32019D1128
Language: fi
Date: 2019-07-01 00:00:00
Title: Komission täytäntöönpanopäätös (EU) 2019/1128, annettu 1 päivänä heinäkuuta 2019, eurooppalaiseen keskusrekisteriin tallennettujen turvallisuussuositusten ja niihin saatujen vastausten käyttöoikeuksista ja päätöksen 2012/780/EU kumoamisesta (ETA:n kannalta merkityksellinen teksti.)

2.7.2019   
               
               
                  FI
               
               
                  Euroopan unionin virallinen lehti
               
               
                  L 177/112
               
            
         KOMISSION TÄYTÄNTÖÖNPANOPÄÄTÖS (EU) 2019/1128,
         annettu 1 päivänä heinäkuuta 2019,
         eurooppalaiseen keskusrekisteriin tallennettujen turvallisuussuositusten ja niihin saatujen vastausten käyttöoikeuksista ja päätöksen 2012/780/EU kumoamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon poikkeamien ilmoittamisesta, analysoinnista ja seurannasta siviili-ilmailun alalla 3 päivänä huhtikuuta 2014 annetun Euroopan parlamentin ja neuvoston asetuksen (EU) N:o 996/2010 muuttamisesta sekä Euroopan parlamentin ja neuvoston direktiivin 2003/42/EY, komission asetusten (EY) N:o 1321/2007 ja (EY) N:o 1330/2007 kumoamisesta annetun Euroopan parlamentin ja neuvoston asetuksen (EU) N:o 376/2014 (1) ja erityisesti sen 8 artiklan 4 kohdan,
         sekä katsoo seuraavaa:
         
                     (1)
                  
                  
                     Euroopan parlamentin ja neuvoston asetuksen (EU) N:o 996/2010 (2) 18 artiklan 5 kohdan mukaan kaikki turvallisuussuositukset ja niihin saadut vastaukset on tallennettava keskusrekisteriin.
                  
               
                     (2)
                  
                  
                     Johdanto-osan 1 kappaleessa tarkoitettuna keskusrekisterinä on asetuksella (EU) N:o 376/2014 perustettu eurooppalainen keskusrekisteri.
                  
               
                     (3)
                  
                  
                     Eurooppalaisessa keskusrekisterissä olevien poikkeamailmoitusten käyttöoikeuksia on rajoitettu asetuksen (EU) N:o 376/2014 10 artiklan mukaisesti poikkeamailmoitusten luottamuksellisuuden vuoksi. Toisaalta on oikeutetun edun mukaista, että kaikki turvallisuussuositukset ja niihin saadut vastaukset asetetaan julkisesti saataville, koska asetuksen (EU) N:o 996/2010 ja asetuksen (EU) N:o 376/2014 yleisenä tarkoituksena on vähentää onnettomuuksien määrää ja edistää turvallisuuteen liittyviä poikkeamia koskevien tutkimustulosten levittämistä. Tällaisen oikeutetun edun olemassaoloa osoittaa myös se, että turvallisuustutkintaselostukset, joihin sisältyy usein turvallisuussuosituksia, on julkistettava asetuksen (EU) N:o 996/2010 mukaisesti.
                  
               
                     (4)
                  
                  
                     Asetuksen (EU) N:o 376/2014 8 artiklan 4 kohdan mukaan komissio hyväksyy eurooppalaisen keskusrekisterin hallinnoimisjärjestelyt. Koska eurooppalaiseen keskusrekisteriin ei saisi turvallisuussyistä olla suoraa pääsyä, kaikki eurooppalaisessa keskusrekisterissä olevat turvallisuussuositukset ja niihin saadut vastaukset olisi asetettava yleisön saataville erillisen julkisen verkkosivuston kautta.
                  
               
                     (5)
                  
                  
                     Olisi varmistettava kaikkina aikoina ja kaikilla tasoilla, että tietojen säilyttämisessä, käsittelyssä ja vaihdossa noudatetaan Euroopan parlamentin ja neuvoston asetuksessa (EU) 2016/679 (3) sekä Euroopan parlamentin ja neuvoston asetuksessa (EU) 2018/1725 (4) säädettyjä henkilötietojen suojaa koskevia velvoitteita.
                  
               
                     (6)
                  
                  
                     Komission päätös 2012/780/EU (5) olisi kumottava ja korvattava tällä päätöksellä, jossa olisi päätökseen 2012/780/EU verrattuna vahvistettava sekä turvallisuussuositusten että niihin saatujen vastausten julkinen saatavuus.
                  
               
                     (7)
                  
                  
                     Tässä asetuksessa säädetyt toimenpiteet ovat Euroopan parlamentin ja neuvoston asetuksen (EU) 2018/1139 (6) 127 artiklalla perustetun komitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Kohde
            Tässä päätöksessä vahvistetaan asetuksen (EU) N:o 376/2014 8 artiklan 1 kohdan mukaisesti perustetun eurooppalaisen keskusrekisterin hallinnointia koskevat toimenpiteet siltä osin kuin on kyse asetuksen (EU) N:o 996/2010 2 artiklan 15 kohdassa tarkoitettujen turvallisuussuositusten saatavuudesta ja mainitun asetuksen 18 artiklan 3 kohdan mukaisesta turvallisuussuosituksiin saatujen vastausten tallentamisesta.
         
         
            2 artikla
            Turvallisuussuositusten ja niihin annettujen vastausten asema
            Kaikki eurooppalaisessa keskusrekisterissä olevat turvallisuussuositukset ja niihin saadut vastaukset on asetettava yleisön saataville julkisella verkkosivustolla, jonka komissio luo ja jota se hallinnoi.
         
         
            3 artikla
            Henkilötietojen suoja
            Tämän päätöksen puitteissa tapahtuvan henkilötietojen käsittelyn on oltava asetusten (EU) 2016/679 ja (EU) 2018/1725 mukaista.
         
         
            4 artikla
            Luottamuksellisuus
            Tämän päätöksen mukaisesti julkaistuihin turvallisuussuosituksiin saadut vastaukset eivät saa sisältää luottamuksellisia tietoja. Jäsenvaltioiden on otettava käyttöön asianmukaiset menettelyt tätä varten.
         
         
            5 artikla
            Kumoaminen
            Kumotaan päätös 2012/780/EU.
         
         
            6 artikla
            Voimaantulo
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 1 päivänä heinäkuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 122, 24.4.2014, s. 18.
         
            (2)  Euroopan parlamentin ja neuvoston asetus (EU) N:o 996/2010, annettu 20 päivänä lokakuuta 2010, siviili-ilmailun onnettomuuksien ja vaaratilanteiden tutkinnasta ja ehkäisemisestä ja direktiivin 94/56/EY kumoamisesta (EUVL L 295, 12.11.2010, s. 35).
         
            (3)  Euroopan parlamentin ja neuvoston asetus (EU) 2016/679, annettu 27 päivänä huhtikuuta 2016, luonnollisten henkilöiden suojelusta henkilötietojen käsittelyssä sekä näiden tietojen vapaasta liikkuvuudesta ja direktiivin 95/46/EY kumoamisesta (yleinen tietosuoja-asetus) (EUVL L 119, 4.5.2016, s. 1).
         
            (4)  Euroopan parlamentin ja neuvoston asetus (EU) 2018/1725, annettu 23 päivänä lokakuuta 2018, luonnollisten henkilöiden suojelusta unionin toimielinten, elinten ja laitosten suorittamassa henkilötietojen käsittelyssä ja näiden tietojen vapaasta liikkuvuudesta sekä asetuksen (EY) N:o 45/2001 ja päätöksen N:o 1247/2002/EY kumoamisesta (EUVL L 295, 21.11.2018, s. 39).
         
            (5)  Komission päätös 2012/780/EU, annettu 5 päivänä joulukuuta 2012, siviili-ilmailun onnettomuuksien ja vaaratilanteiden tutkinnasta ja ehkäisemisestä ja direktiivin 94/56/EY kumoamisesta annetun asetuksen (EU) N:o 996/2010 18 artiklan 5 kohdan mukaisesti perustetun turvallisuussuosituksien ja niihin saatujen vastausten eurooppalaisen keskusrekisterin käyttöoikeuksista (EUVL L 342, 14.12.2012, s. 46).
         
            (6)  Euroopan parlamentin ja neuvoston asetus (EU) N:o 2018/1139, annettu 4 päivänä heinäkuuta 2018, yhteisistä siviili-ilmailua koskevista säännöistä ja Euroopan lentoturvallisuusviraston perustamisesta (EUVL L 212, 22.8.2018, s. 1).